અમદાવાદ: જય માડીના નામે એકના ત્રણ ગણા કરી આપવાની લાલચ આપીને 650 કરોડ કરતાં વધુનું કૌભાંડ આચરવાના ચકચારી કેસમાં અશોક જાડેજા છેલ્લાં સાત વર્ષથી જેલમાં બંધ છે. અશોક જાડેજા વિરુદ્ધમાં દેશભરમાં 135 છેતરપિંડીના કેસો નોંધાયા છે. આ તમામ કેસોમાં ગુજરાત સહિત અન્ય રાજ્યોની કોર્ટએ અશોક જાડેજાને જામીન આપી દીધા છે. જોકે જામીન ઉપર છૂટવા માટે અંદાજે દોઢ કરોડ રૂપિયા કોર્ટમાં જમા નહીં કરાવી શકતા તે હજુ સુધી જેલમાં છે. અશોક જાડેજા વિરુદ્ધમાં જે કલમો હેઠળ છેતરપિંડીનો ગુનો દાખલ કરવામાં આવ્યો છે તેમાં મહત્તમ સજાની જોગવાઇ 7 વર્ષની જ છે. 30 જૂને અશોક જાડેજાને જેલમાં સાત વર્ષ પૂરાં થાય છે. તેથી ૩૦ જૂન પછી અશોક જાડેજા ગમે ત્યારે જેલમાંથી મુક્ત થઈ શકે છે.